ОБЛАК КОЈИ ЈЕ ИЗЛЕЧИО СТРАХ-

ДОКТОР ОБЛАК

Страх је некада велики и страшан. Он је: црна рупа, густи мрак, висока висина, тамне дубине мора, велики пас…

Ана се боји. Од свих страхова она је изабрала страх који је мало чудан, али деци познат. То је страх да се родитељи неће вратити када негде оду. Ана се боји да се њен ТАТА неће вратити када оде.

Све тате негде иду. Иду на посао, иду код друга, у позориште са мамом. Иду на пљескавицу и колаче.

Анин тата ујутру иде на посао. Она зна да њен тата вредно ради. Док доручкују, кришом, испод ока га гледа са дивљењем мале девојчице. Тада је срећна што је ОН баш њен тата од свих тата на свету, и што има плаве очи на њега.

Ана га свако јутро испрати на посао. И јутрос му је викнула кроз прозор:

-Махни ми два пута и трубни три! Два то је један, два, а три су три!''

Мама је полако је затворила прозор док је Ана пратила погледом татин аутомобил, који је постао сићушан попут мрава.

-Јао страшно, Тата је ОТИШАО! -помисли Ана.

На памет јој почеше падати разне мисли. Падају као киша и не престају. Ове кишне мисле станују у невидљивим облацима изнад њене главе.

У једном облаку пише:

 У другом пише:

Заборавиће на мене!

Мој се тата неће вратити!

У трећем пише:

Ураган ће доћи у мој град и однеће мога тату!

 Ана мисли и плаче. Као киша из облака лију јој сузе из оба ока. Њен страх је постао огроман, већи од највеће планине на свету. Ту велику планину страха није успела ни мама да помери својим нежним речима. Ана гледа кроз прозор и пита се : ''Када ће доћи тата?

Пао је мрак, а Анина туга као да је постaла још већа, а страх још страшнији. Мама је ту и све је у реду, али није баш до краја у реду. Где је тата? Када је чула звук аутомобила, отрчала је до прозора и радосно узвикнула:

-Мама, стигао је тата!

Тата је тихо отворио врата и уморним кораком ушао у кућу. Ана је дотрчала, чврсто га загрлила и рекла:

-Дошао си!

-Па ти ниси још у кревету ?! Наравно да сам дошао…. -Мало је застао и онда наставио - Где год да идем ноге ме воде….

-Како то мислиш?- упита Ана.

-Ноге ме воде на посао, у позориште али СРЦЕ, моје срце ме увек врати теби. Увек ћу ти доћи!-рече тата.

То вече Ана и тата су дуго седели загрљени, без речи. Ана се осетила сигурном и заштићеном у татином наручју. Ни један ураган света јој сада не би могао наудити.

У једном тренутку тата је значајно погледао Ану плавим оком. Намигнуо joj је и додирнули су се трепавицама. Ана је осетила да ће се десити нешто јако важно. Тата joj је почео шапутати на уво. Његов шапат је имао посебну, чаробну моћ. То је моћ која је дата татама када воле ћерке. Шапат је стварао један велики невидљиви облак изнад Анине главе. У њему је писало:

ВОЛИ ТЕ ТВОЈ ТАТА.

**Када нисмо заједно ја мислим на тебе.**

**Једва чекам да дођем кући да те загрлим.**

**Сваки дан смисли шта желиш да радимо када дођем са посла.**

**Ти си моје јуче, данас, и сутра ти чиниш моја сунчана јутра!**

Татине чаробне моћи су деловале. Охрабрена Ана предложи тихо шапатом:

-А да нацртам чега се играм када ти ниси ту? Да нацртам нешто пуно лепо и да ти поклоним?

-Да – одушевљено ће тата. Невидљиви чаробни облак изнад Анине главе је још више порастао.

-Шта ви ту шапућете, цијучете као два миша?-пита мама.

-То је наша чаробна тајна! -свечаним тоном одговори Ана.

Следећег дана, на великом папиру, Ана је нацртала овај облак. Ставила га је на зид поред прозора, кроз који маше своме тати. Сада сваки дан погледа у њега и зна да је храбра. То није био обичан облак већ онај који је ИЗЛЕЧИО њен страх! Доктор облак.

Поштовани родитељи,

Шапати нежности ће стварати ваше чаробне облаке. Можете их заједно са децом нацртати и испунити порукама љубави и подршке које ће оплеменити ваше домове. То неће бити обични облаци већ облаци који лече. Лече страх, тугу и неизвесност, једним рецептом, који ви заједно са децом исписујете.

Срдачан поздрав!

Миљана Пријић, стручни сарадник психолог